[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.11.2007

KOM(2007) 650 endelig

2007/0236 (CNS)

Forslag til

RÅDETS RAMMEAFGØRELSE

om ændring af Rådets rammeafgørelse 2002/475/RIA om bekæmpelse af terrorisme

(forelagt af Kommissionen) {SEK(2007) 1424}{SEK(2007) 1425}

BEGRUNDELSE

1. Baggrunden for forslaget

110

- Begrundelse og formål

Terrorisme udgør en af de alvorligste trusler mod demokratiet, den frie udøvelse af menneskerettighederne og den økonomiske og sociale udvikling.

EU har i traktaten om Den Europæiske Union sat sig som mål at give borgerne et højt tryghedsniveau i et område med frihed, sikkerhed og retfærdighed. Det er overordentligt vigtigt, at EU's medlemsstater har effektive straffelove, som gør det muligt at nå dette mål i forbindelse med bekæmpelsen af terrorisme. Det er også afgørende, at der træffes foranstaltninger til at øge det internationale samarbejde på dette område.

Moderne informations- og kommunikationsteknologier spiller en vigtig rolle i spredningen af terrortruslen. Specielt er internettet billigt, hurtigt, let tilgængeligt og stort set verdensomspændende. Alle disse fordele, som værdsættes højt af lovlydige borgere, der nyder godt af internettet i hverdagen, udnyttes desværre også af terrorister. De bruger internettet som et middel til at udbrede propaganda, der sigter mod mobilisering og rekruttering, og instruktioner og online-manualer til brug for uddannelse eller planlægning af angreb. Begge dele henvender sig til nuværende og potentielle terrorstøtter.

Internettet fungerer på denne måde som en af de væsentligste faktorer, der fremmer radikalisering og rekruttering, og det anvendes også som en kilde til oplysninger om terroristernes midler og metoder og fungerer dermed som en "virtuel træningslejr". Udbredelse af terrorpropaganda og terrorekspertise via internettet supplerer og øger den indoktrinering og uddannelse, som foregår offline, og medvirker til, at der udvikles en stærkere og bredere platform af terroraktivister og terrorstøtter.

Der er politisk pres for at forebygge denne voksende trussel. EU må bekæmpe moderne terrorisme og dens nye modus operandi med den samme beslutsomhed og styrke, som udvises i forbindelse med kampen mod traditionel terrorisme. Dette forslag opdaterer rammeafgørelsen om bekæmpelse af terrorisme [EFT L 164 af 22.6.2002, s. 3-7] og bringer den i overensstemmelse med Europarådets konvention om forebyggelse af terrorisme ved at medtage offentlig opfordring til at begå terrorhandlinger, rekruttering til at begå terrorhandlinger og oplæring i at begå terrorhandlinger i begrebet terrorisme.

Det er især vigtigt, at disse lovovertrædelser også medtages i rammeafgørelsen om bekæmpelse af terrorisme, af følgende årsager:

- Det medfører de fordele, som EU's mere integrerede institutionelle rammer giver (specielt undgår man de langvarige undertegnelses- og ratifikationsprocedurer, som skal gennemføres i forbindelse med Europarådets konventioner, der anvendes hensigtsmæssige opfølgningsmekanismer, og der foreligger en fælles fortolkning fra Domstolen).

- Rammeafgørelsen indeholder specifikke bestemmelser, specielt bestemmelser om typen og niveauet af strafferetlige sanktioner og obligatoriske regler om straffemyndighed, der også vil finde anvendelse på de nye lovovertrædelser, som tilføjes.

- Rammeafgørelsen er et vigtigt instrument i EU's terrorbekæmpelsespolitik. Ved eksplicit at medtage disse specifikke forberedende handlinger aktiverer man derfor de EU-samarbejdsordninger, som henviser til rammeafgørelsen.

Merværdien af at medtage offentlig opfordring til at begå terrorhandlinger, rekruttering til at begå terrorhandlinger og oplæring i at begå terrorhandlinger i EU's terrorbegreb er beskrevet nærmere i konsekvensanalysen.

Rammeafgørelsen om bekæmpelse af terrorisme finder også anvendelse på adfærd, der kan bidrage til terrorhandlinger i tredjelande. Det afspejler Kommissionens engagement i bekæmpelse af terrorisme ikke blot i EU, men i hele verden. Dette forslag fastholder denne tilgang og understreger betydningen af internationalt samarbejde inden for rammene af de eksisterende organisationer og samarbejdsordninger.

Den Europæiske Union og dens medlemsstater bygger på respekt for menneskerettighederne, de grundlæggende frihedsrettigheder, garantien for menneskers værdighed samt beskyttelsen af disse rettigheder for såvel den enkelte som institutioner.

120

- Generel baggrund

Den Europæiske Union

Med rammeafgørelsen om bekæmpelse af terrorisme sker der en tilnærmelse af definitionen af terrorhandlinger i alle medlemsstaterne, og det sikres, at der for fysiske og juridiske personer, der har begået eller er ansvarlige for sådanne handlinger, indføres straffe og sanktioner, som afspejler disse handlingers grove karakter. Rammeafgørelsen fastsætter, i hvilke tilfælde medlemsstaterne er forpligtet til at påtage sig straffemyndighed med hensyn til terrorhandlinger, så disse kan retsforfølges effektivt, og indeholder specifikke foranstaltninger vedrørende beskyttelse af og hjælp til ofre for terrorhandlinger på grund af deres sårbarhed.

I den første evalueringsrapport fra Kommissionen om gennemførelsen af rammeafgørelsen om bekæmpelse af terrorisme [KOM(2004) 409 endelig af 8.6.2004 og arbejdsdokumentet fra Kommissionens tjenestegrene SEK(2004) 688 af 8.6.2004] blev der gjort status over den nationale gennemførelse på daværende tidspunkt. Den anden evalueringsrapport fra Kommissionen, som blev vedtaget samtidig med dette forslag, opdaterer vurderingen med hensyn til de medlemsstater, som allerede blev evalueret i den første rapport, og omfatter en fuldstændig ny evaluering af gennemførelsen i de medlemsstater, som evalueres for første gang. Begge rapporter afspejler det harmoniseringsniveau, som er opnået i EU efter vedtagelsen af rammeafgørelsen om bekæmpelse af terrorisme, og giver nyttige retningslinjer for fortolkningen og et værdifuldt overblik over medlemsstaternes lovgivning om bekæmpelse af terrorisme.

I Haag-programmet understreger Det Europæiske Råd, at en effektiv forebyggelse og bekæmpelse af terrorisme under fuld overholdelse af de grundlæggende rettigheder kræver, at medlemsstaterne ikke begrænser deres aktiviteter til at opretholde deres egen sikkerhed, men at de også fokuserer på sikkerheden i EU som helhed.

I henhold til EU's strategi og handlingsplan for bekæmpelse af radikalisering og rekruttering, som Rådet (RIA) vedtog på sit møde i december 2005, skal der indføres foranstaltninger til bekæmpelse af terroristernes brug af internettet. Det understreges også, at medlemsstaternes aktiviteter skal ledsages af en indsats på EU-plan.

Det Europæiske Råd opfordrer i sine konklusioner af 15. og 16. juni 2006 udtrykkeligt Rådet og Kommissionen til at udvikle foranstaltninger til bekæmpelse af misbrug af internettet i terrorøjemed under overholdelse af de grundlæggende rettigheder og principper.

Internationalt

Ifølge Europarådets konvention om forebyggelse af terrorisme (Warszawa, 16. maj 2005) skal de stater, der er part i konventionen, sikre, at offentlig opfordring til at begå en terrorhandling, rekruttering til at begå terrorhandlinger og oplæring i at begå terrorhandlinger kan pålægges straffe.

Derudover er FN's Sikkerhedsråds resolution 1624 (14. september 2005) og FN's globale strategi for bekæmpelse af terrorisme (8. september 2006) særlig relevante. Der bør også tages hensyn til G8-topmødet (Skt. Petersborg, Den Russiske Føderation, 16. juli 2006) og OECD's ministerråds beslutning nr. 7/06 om bekæmpelse af brug af internettet til terrorformål ("Countering the use of the Internet for Terrorist Purposes").

130

- Gældende bestemmelser på det område, som forslaget vedrører

Ifølge artikel 4 i rammeafgørelsen om bekæmpelse af terrorisme skal medlemsstaterne sikre, at det er strafbart at anstifte eller medvirke til at begå terrorhandlinger. I henhold til rammeafgørelsens artikel 2 skal medlemsstaterne pålægge personer, der leder en terroristgruppe eller deltager i dens aktiviteter, strafansvar. Disse bestemmelser omfatter imidlertid ikke udtrykkeligt udbredelse af terrorpropaganda og terrorekspertise, særlig via internettet.

Ifølge artikel 5-7 i Europarådets konvention om forebyggelse af terrorisme skal parterne sikre, at en uberettiget og forsætlig offentlig opfordring til at begå en terrorhandling og uberettiget og forsætlig rekruttering til at begå terrorhandlinger og oplæring i at begå terrorhandlinger er strafbare handlinger. Desuden skal parterne ifølge artikel 9 fastsætte, at forsøg på og medvirken til de forbrydelser, der er anført i artikel 5-7, udgør strafbare handlinger.

140

- Overensstemmelse med andre EU-politikker og -mål

Forslaget stemmer overens med EU's strategi og handlingsplan for bekæmpelse af radikalisering og rekruttering, opdaterer og supplerer EU's retlige ramme for bekæmpelse af terrorisme og overholder Den Europæiske Unions charter om grundlæggende rettigheder [EFT C 364 af 18.12.2000, s. 1].

Foranstaltningerne til bekæmpelse af terrorisme skal gå hånd i hånd med beskyttelse af menneskerettighederne og de grundlæggende frihedsrettigheder. Dette forslag behandler en række spørgsmål, som befinder sig på grænsen mellem legitim udøvelse af frihedsrettigheder, såsom ytringsfrihed, foreningsfrihed og religionsfrihed, og kriminel adfærd. Ved udarbejdelsen blev der derfor lagt stor vægt på menneskerettighederne og de grundlæggende frihedsrettigheder. Specielt er de begrænsninger i ytringsfriheden, som den nye lovovertrædelse offentlig opfordring til at begå en terrorhandling medfører, forenelige med artikel 10 i den europæiske menneskerettighedskonvention.

2. Høring af interesserede parter og konsekvensanalyse

- Høring af interesserede parter

211

Høringsmetoder, hovedmålgrupper og respondenternes overordnede profil

Kommissionen udsendte tre forskellige spørgeskemaer i 2006: et spørgeskema til medlemsstaterne den 26. juni 2006, et spørgeskema til medierne, relevante erhvervssektorer og civilsamfundet, nationale, europæiske og internationale ngo'er, der beskæftiger sig med menneskeretsspørgsmål, advokatsammenslutninger, forlag, tv- og radiokanaler og journalistsammenslutninger, internetudbydere, telekommunikationsselskaber og andre relevante aktører i erhvervslivet den 20. november 2006 og endelig et spørgeskema til Europol, Cepol og Eurojust den 11. december 2006. Desuden blev der afholdt samtaler og møder med repræsentanter for de europæiske medier og internetudbydere. Endelig blev der den 20. marts 2007 afholdt en konference med deltagelse af repræsentanter for medlemsstaterne, Europol, Eurojust og Cepol, hvor resultaterne af spørgeskemaerne blev fremlagt, og hvor man drøftede mulige løsninger på, hvordan man kan bekæmpe anvendelsen af internettet til terrorformål.

212

Sammenfatning af svarene og af, hvordan disse er taget i betragtning

Svarene på de tre spørgeskemaer opsummeres i bilag I, II og III til den konsekvensanalyse, som er vedlagt dette forslag.

Den konference, som blev afholdt den 20. marts 2007, bekræftede, at der er tilstrækkelig støtte til at ændre rammeafgørelsen om bekæmpelse af terrorisme for at medtage de nye lovovertrædelser offentlig opfordring til at begå en terrorhandling, rekruttering til at begå terrorhandlinger og oplæring i at begå terrorhandlinger, også når de begås via internettet, for så vidt som kriminaliseringen ikke går videre end den balance, som er opnået i Europarådets konvention om forebyggelse af terrorisme.

Det nuværende forslag udgør en afbalanceret tilgang, som tager hensyn til svarene på de tre spørgeskemaer og de holdninger, som er blevet fremsat under høringsprocessen, og er baseret på den vedlagte konsekvensanalyse. Forslaget omfatter specielt lovovertrædelser, som er parallelle med dem, der indgår i Europarådets konvention om forebyggelse af terrorisme. På denne måde indføres der passende juridiske foranstaltninger med henblik på at takle offentlig opfordring til at begå en terrorhandling, rekruttering til at begå terrorhandlinger og oplæring i at begå terrorhandlinger, også når disse lovovertrædelser begås via internettet. Forslaget overholder menneskerettighederne fuldt ud og ændrer ikke ansvarsreglerne for tjenesteydere i henhold til direktivet om elektronisk handel.

- Ekspertbistand

229

Der var ikke brug for ekstern ekspertbistand.

230

- Konsekvensanalyse

1. Politikken videreføres uændret (det er diskutabelt, om denne status quo-løsning kan anvendes på grund af Europarådets konvention om forebyggelse af terrorisme).

2. Internetudbyderne får forbud mod at give adgang til materiale, der sigter mod offentlig opfordring til at begå terrorhandlinger, rekruttering til at begå terrorhandlinger eller oplæring i at begå terrorhandlinger.

3. De retshåndhævende myndigheders kapacitet og ekspertise øges for at forhindre, at internettet bruges til terrorformål (gennem passende uddannelse, støtte fra eksperter og effektivt udstyr, eventuelt finansieret af Kommissionen).

4. Medlemsstaterne tilskyndes til at undertegne og/eller ratificere Europarådets konvention om forebyggelse af terrorisme (via en politisk erklæring).

5. Rammeafgørelsen om bekæmpelse af terrorisme revideres for at indføre en række lovovertrædelser, som er parallelle med dem, der indgår i Europarådets konvention om forebyggelse af terrorisme, således at offentlig opfordring til at begå terrorhandlinger, rekruttering til at begå terrorhandlinger og oplæring i at begå terrorhandlinger, også via internettet, kan straffes.

En omhyggelig gennemgang af hver af løsningernes sikkerhedsmæssige, økonomiske og menneskeretlige virkninger og en afvejning af deres fordele og ulemper viste, at en kombination af løsning 5 og 3 er den mest effektive politik til at bekæmpe terroristers brug af internettet, samtidig med at menneskerettighederne overholdes fuldt ud.

231

Kommissionen har foretaget en konsekvensanalyse i overensstemmelse med arbejdsprogrammet, der kan findes på www.europa.eu.int.

3. Forslagets retlige aspekter

305

- Resumé af forslaget

Formålet med den foreslåede ændring af Rådets rammeafgørelse af 13. juni 2002 om bekæmpelse af terrorisme er at harmonisere de nationale bestemmelser om offentlig opfordring til at begå en terrorhandling, rekruttering til at begå terrorhandlinger og oplæring i at begå terrorhandlinger, så disse former for adfærd er strafbare i hele EU, også når de begås via internettet, og at sikre, at de eksisterende bestemmelser om straffe, juridiske personers ansvar, straffemyndighed og retsforfølgning også finder anvendelse på disse former for adfærd.

310

- Retsgrundlag

EU-traktatens artikel 29, artikel 31, stk. 1, litra e), og artikel 34, stk. 2, litra b).

320

- Subsidiaritetsprincippet

Subsidiaritetsprincippet finder anvendelse på EU's foranstaltninger.

Målene for dette forslag kan ikke i tilstrækkelig grad opfyldes af medlemsstaterne af følgende årsager:

Moderne terrorisme er et verdensomspændende fænomen. Udbredelse af propaganda, der sigter mod mobilisering og rekruttering, og instruktioner og online-manualer, der skal bruges til oplæring eller planlægning af angreb, via internettet, har i sagens natur en international og grænseoverskridende karakter. Truslen er international, og det må i det mindste en del af reaktionen også være.

EU's politik for bekæmpelse af terrorisme og cyberkriminalitet kræver en koordineret indsats fra medlemsstaternes side og samarbejde på internationalt plan, hvis målene skal nås. Forskellene i den retlige behandling i de enkelte medlemsstater hæmmer den koordinerede indsats, som er nødvendig på EU-plan, og vanskeliggør samarbejdet på internationalt plan.

En indsats på EU-plan vil af nedenstående grunde være et mere effektivt redskab til at nå målene med forslaget:

Der er et klart behov for at udvide de nuværende komplementære bestræbelser på nationalt plan og på EU-plan med hensyn til terrorbekæmpelse til også at omfatte terroristernes nye modus operandi. Ved at udvide den nuværende fælles definition af terrorisme forhindrer man, at terroristerne kan benytte sig af smuthuller og forskelle i den nationale lovgivning. Det praktiske retshåndhævelsesarbejde med henblik på at bekæmpe kriminelle aktiviteter på tværs af grænserne vil blive lettet betydeligt. Fælles regler for alle medlemsstaterne vil også lette samarbejdet på internationalt plan og dermed styrke EU's position i internationale fora.

Øget samarbejde om retshåndhævelse på EU-plan og internationalt plan vil føre til en mere effektiv efterforskning og retsforfølgning, hvilket vil øge sikkerheden.

Forslaget er derfor i overensstemmelse med subsidiaritetsprincippet.

- Proportionalitetsprincippet

Forslaget er i overensstemmelse med proportionalitetsprincippet af følgende årsager:

Dette forslag går ikke ud over det, der er nødvendigt, og det, der giver en merværdi på EU-plan. Der er tale om en rammeafgørelse, som er bindende for medlemsstaterne med hensyn til det tilsigtede mål, men overlader det til de nationale myndigheder at bestemme form og midler for gennemførelsen.

Bestemmelserne i direktivet om elektronisk handel og direktivet om opbevaring af data ændres ikke, så udbyderne af teletjenester og teleoperatørerne pålægges ingen nye forpligtelser. Forslaget pålægger ikke erhvervslivet byrden med at indføre nye samarbejdsordninger. Det fører blot til øget brug af de ordninger, som allerede findes under direktivet om elektronisk handel og direktivet om opbevaring af data. De indirekte omkostninger ved dette forslag er begrænset til den yderligere arbejdsbyrde, som følger af efterforskningen i forbindelse med de nye lovovertrædelser. I betragtning af antallet af retsforfølgninger af terrorister pr. år i EU forventes disse omkostninger at blive ubetydelige.

- Reguleringsmiddel/-form

341

Foreslåede instrumenter: Rammeafgørelse på grundlag af EU-traktatens artikel 34, stk. 2, litra b). Da formålet er at foretage en indbyrdes tilnærmelse af medlemsstaternes lovgivning, er der ikke andre instrumenter, der kan anvendes.

4. Budgetmæssige konsekvenser

409

Forslaget har ingen konsekvenser for Fællesskabets budget.

E-14058

2007/0236 (CNS)

Forslag til

RÅDETS RAMMEAFGØRELSE

om ændring af Rådets rammeafgørelse 2002/475/RIA om bekæmpelse af terrorisme

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 29, artikel 31, stk. 1, litra e), og artikel 34, stk. 2, litra b),

under henvisning til forslag fra Kommissionen[1],

under henvisning til udtalelse fra Europa-Parlamentet[2], og

ud fra følgende betragtninger:

(1) Terrorisme udgør en af de alvorligste krænkelser af de universelle værdier, som Den Europæiske Union er baseret på, nemlig menneskets værdighed, frihed, lighed og solidaritet, respekt for menneskerettighederne og de grundlæggende frihedsrettigheder. Terrorisme er også et af de alvorligste angreb på princippet om demokrati og retsstatsprincippet, der er principper, som medlemsstaterne har til fælles, og som Den Europæiske Union bygger på.

(2) Rådets rammeafgørelse 2002/475/RIA om bekæmpelse af terrorisme udgør grundlaget for Den Europæiske Unions politik for bekæmpelse af terrorisme. Indførelsen af et retsgrundlag, som er fælles for alle medlemsstaterne, og specielt af en harmoniseret definition af terrorhandlinger, har gjort det muligt at udvikle og udvide Den Europæiske Unions terrorbekæmpelsespolitik under overholdelse af de grundlæggende rettigheder og retsstatsprincippet.

(3) Terrortruslen er vokset og har udviklet sig hurtigt i de seneste år, samtidig med at der er sket ændringer i terroraktivisternes og terrorstøtternes modus operandi, blandt andet ved, at strukturerede og hierarkiske grupper er blevet afløst af halvt selvstændige celler, der er løst knyttet til hinanden. Disse celler forbinder de internationale netværk og bygger i stadig højere grad på anvendelsen af nye teknologier, specielt internettet.

(4) Internettet bruges til at inspirere og mobilisere lokale terrornetværk og enkeltpersoner i Europa og fungerer også som en kilde til oplysninger om terroristernes midler og metoder og udgør dermed en "virtuel træningslejr". Der er blevet mange flere aktiviteter i forbindelse med offentlig opfordring til at begå terrorhandlinger, rekruttering til at begå terrorhandlinger og oplæring i at begå terrorhandlinger, og omkostningerne og risiciene i forbindelse med disse aktiviteter er meget begrænsede.

(5) I Haag-programmet understreges det, at en effektiv forebyggelse og bekæmpelse af terrorisme under fuld overholdelse af de grundlæggende rettigheder kræver, at medlemsstaterne ikke begrænser deres aktiviteter til at opretholde deres egen sikkerhed, men at de også fokuserer på sikkerheden i EU som helhed.

(6) I handlingsplanen om gennemførelsen af Haag-programmet fastslås det, at et globalt svar er påkrævet for at bekæmpe terrorisme, at borgernes forventninger til EU ikke kan siddes overhørig, og at EU heller ikke kan undlade at reagere på dem. Desuden anføres det, at fokus bør rettes mod de forskellige aspekter af forebyggelse, beredskab og svar for yderligere at forbedre og om nødvendigt supplere medlemsstaternes kapacitet til bekæmpelse af terrorisme, idet der i særlig grad fokuseres på rekruttering, finansiering, risikoanalyse, beskyttelse af kritisk infrastruktur og konsekvensstyring.

(7) Ifølge dette forslag skal der ske en kriminalisering af strafbare handlinger med forbindelse til terroraktivitet med henblik på at bidrage til det mere generelle politikmål om at bekæmpe terrorisme ved at mindske udbredelsen af de materialer, der kan tilskynde mennesker til at begå terrorhandlinger.

(8) FN's Sikkerhedsråds resolution 1624 (2005) opfordrer staterne til at træffe foranstaltninger, der er nødvendige og hensigtsmæssige og i overensstemmelse med deres forpligtelser i henhold til international ret, for at indføre lovforbud mod opfordring til at begå en terrorhandling eller terrorhandlinger og forhindre en sådan adfærd. Rapporten fra FN's generalsekretær "Uniting against terrorism: recommendations for a global counter-terrorism strategy" af 27. april 2006 fortolker ovennævnte resolution som et grundlag for kriminalisering af opfordring til at begå terrorhandlinger og rekruttering, også via internettet. I FN's globale strategi for terrorbekæmpelse (8. september 2006) anføres det, at FN's medlemsstater beslutter at undersøge, hvordan de kan koordinere indsatsen på internationalt og regionalt plan for at bekæmpe terrorisme i alle dens former og manifestationer på internettet.

(9) Europarådets konvention om forebyggelse af terrorisme pålægger de stater, som er part i konventionen, at kriminalisere en uberettiget og forsætlig offentlig opfordring til at begå en terrorhandling og uberettiget og forsætlig rekruttering til og oplæring i at begå terrorhandlinger.

(10) Der bør foretages en yderligere indbyrdes tilnærmelse af definition af terrorhandlinger, herunder strafbare handlinger med forbindelse til terroraktivitet, i alle medlemsstaterne, så den kommer til at omfatte en uberettiget og forsætlig offentlig opfordring til at begå en terrorhandling og uberettiget og forsætlig rekruttering til at begå terrorhandlinger og oplæring i at begå terrorhandlinger.

(11) Der bør fastsættes straffe og sanktioner for fysiske og juridiske personer, der har begået eller er ansvarlige for en uberettiget og forsætlig offentlig opfordring til at begå en terrorhandling eller uberettiget og forsætlig rekruttering til at begå terrorhandlinger eller oplæring i at begå terrorhandlinger. Disse former for adfærd bør kunne straffes på samme måde i alle medlemsstaterne, uanset om de er begået via internettet eller ej.

(12) Der bør fastsættes yderligere bestemmelser om straffemyndighed for at sikre, at offentlig opfordring til at begå en terrorhandling, rekruttering til at begå terrorhandlinger og oplæring i at begå terrorhandlinger kan retsforfølges effektivt, når de er rettet mod eller har resulteret i begåelse af en terrorhandling, der er underlagt en medlemsstats straffemyndighed.

(13) Da målene for de påtænkte foranstaltninger ikke i tilstrækkelig grad kan opfyldes af medlemsstaterne alene og derfor på grund af behovet for harmoniserede regler for hele Europa bedre kan gennemføres på EU-plan, kan Den Europæiske Union træffe foranstaltninger i overensstemmelse med subsidiaritetsprincippet. I overensstemmelse med proportionalitetsprincippet går denne rammeafgørelse ikke ud over, hvad der er nødvendigt for nå disse mål.

(14) Den Europæiske Union overholder de principper, der anerkendes i artikel 6, stk. 2, i traktaten om Den Europæiske Union, og som afspejles i Den Europæiske Unions charter om grundlæggende rettigheder, særlig kapitel II og VI. Intet i denne rammeafgørelse kan fortolkes på en måde, som indskrænker eller er til hinder for de grundlæggende frihedsrettigheder som f.eks. ytringsfrihed, forsamlings- og foreningsfrihed og ret til respekt for privatliv og familieliv, herunder retten til respekt for brevhemmeligheden.

(15) Offentlig opfordring til at begå terrorhandlinger, rekruttering til at begå terrorhandlinger og oplæring i at begå terrorhandlinger er forsætlige forbrydelser. Intet i denne rammeafgørelse kan derfor fortolkes på en måde, som indskrænker eller er til hinder for udbredelse af oplysninger til videnskabelige eller akademiske formål eller rapporteringsformål. Fremsættelsen af radikale, polemiske eller kontroversielle holdninger i den offentlige debat om følsomme politiske spørgsmål, herunder terrorisme, falder uden for anvendelsesområdet for denne rammeafgørelse og specielt definitionen af offentlig opfordring til at begå terrorhandlinger -

VEDTAGET DENNE RAMMEAFGØRELSE:

Artikel 1

I rammeafgørelsen af 13. juni 2002 om bekæmpelse af terrorisme foretages følgende ændringer:

1. Artikel 3 affattes således:

" Artikel 3 – Strafbare handlinger med forbindelse til terroraktivitet

1. I denne rammeafgørelse forstås ved:

a) "offentlig opfordring til at begå en terrorhandling": at udbrede eller på anden måde gøre en meddelelse til offentligheden tilgængelig med forsæt til at tilskynde nogen til at begå en af de i artikel 1, stk. 1, litra a) til h), omhandlede handlinger, hvor denne adfærd, uanset om der derved direkte plæderes for terrorhandlinger eller ej, medfører fare for, at der begås en eller flere terrorhandlinger

b) "rekruttering til at begå terrorhandlinger": at hverve en anden person til at begå en af de i artikel 1, stk. 1, eller i artikel 2, stk. 2, omhandlede handlinger

c) "oplæring i at begå terrorhandlinger": at give undervisning i fremstilling eller brug af sprængstoffer, skydevåben eller andre våben eller skadelige eller farlige stoffer eller i andre konkrete metoder eller teknikker med henblik på at udføre en af de i artikel 1, stk. 1, omhandlede handlinger med viden om, at det er hensigten, at de givne færdigheder skal bruges til dette formål.

2. Hver medlemsstat træffer de nødvendige foranstaltninger for at sikre, at følgende forsætlige handlinger betragtes som strafbare handlinger med forbindelse til terroraktivitet:

a) offentlig opfordring til at begå en terrorhandling

b) rekruttering til at begå terrorhandlinger

c) oplæring i at begå terrorhandlinger

d) tyveri af særlig grov beskaffenhed begået med det formål at begå en af de i artikel 1, stk. 1, omhandlede handlinger

e) afpresning med henblik på at begå en af de i artikel 1, stk. 1, omhandlede handlinger

f) fremstilling af falske administrative dokumenter med det formål at begå en af de handlinger, der er omhandlet i artikel 1, stk. 1, litra a) til h), samt i artikel 2, stk. 2, litra b).

3. For at en handling kan anses for strafbar efter stk. 2, er det ikke nødvendigt, at en terrorhandling faktisk begås."

2. Artikel 4, stk. 2, affattes således:

"Hver medlemsstat træffer de nødvendige foranstaltninger for at sikre, at det er strafbart at forsøge at begå en strafbar handling som omhandlet i artikel 1, stk. 1, og artikel 3, bortset fra den i artikel 1, stk. 1, litra f), nævnte besiddelse og de i artikel 1, stk. 1, litra i), og artikel 3, stk. 2, litra a) til c), nævnte strafbare handlinger."

3. I artikel 9 indsættes som stk. 1a:

"1a. Hver medlemsstat skal ligeledes sikre, at den har straffemyndighed med hensyn til de forbrydelser, der er omhandlet i artikel 3, stk. 2, litra a) til c), når forbrydelsen sigtede på eller medførte, at en af de forbrydelser, der er omhandlet i artikel 1, blev begået, og denne forbrydelse er underlagt medlemsstatens straffemyndighed i henhold til et hvilket som helst af de kriterier, der er anført i stk. 1, litra a) til e)."

Artikel 2

1. Medlemsstaterne træffer de nødvendige foranstaltninger for at efterkomme denne rammeafgørelse senest den [31. december 2008].

2. Senest den [31. december 2008] meddeler medlemsstaterne Generalsekretariatet for Rådet og Kommissionen teksten til de retsforskrifter, som de udsteder for at gennemføre de forpligtelser, der følger af denne rammeafgørelse, i national ret. På grundlag af en rapport, som udarbejdes på baggrund af disse oplysninger, og en rapport fra Kommissionen vurderer Rådet senest den [31. december 2009], om medlemsstaterne har truffet de nødvendige foranstaltninger for at efterkomme denne rammeafgørelse.

Artikel 3

Denne rammeafgørelse træder i kraft på dagen for offentliggørelsen i Den Europæiske Unions Tidende .

Udfærdiget i Bruxelles, den

På Rådets vegne

Formand

[1] [...]

[2] [...]